“Ons sal ons nie laat uitvee nie, mnr Zuma,” sê Danie LangnerDr. Danie Langner, uitvoerende hoof van die FAK. Foto: Argief. “Ons storie, geskryf oor drie eeue, wys duidelik ons is bouers, nie brekers nie. Ons skep momente en bou monumente. Elke monument is ŉ uitroepteken van ons intellektuele prestasies, ons identiteitstradisie, ons aristokratiese ideale en ons geloofsvertroue in God wat voorsien.” Dit is die standpunt van Danie Langner, besturende direkteur van die FAK, wat as een van die sprekers by die Solidariteit Krisisberaad in Pretoria opgetree het. Langner het in sy toespraak ŉ pleidooi aan pres. Jacob Zuma gerig om op te hou om die Afrikaner se geskiedenis te kriminaliseer. “Die doel van die ANC se kulturele imperialisme is duidelik: Afrikaners se historiese selfbeeld, kulturele selfvertroue en trots moet vernietig word. Deur Afrikanergeskiedenis te kriminaliseer, word diskriminerende regeringsbeleid en plundering van staatsbates deur korrupsie vergoeilik,” het hy gesê. “Die strategie is duidelik: Neem oor, en wis dan minderhede se verlede uit.” Afrikaners het in dié land ŉ voetspoor van hoëfunksieprestasies en hoëfunksiebesluite wat strek oor 300 jaar. Dit is meer as voldoende bewys dat die Afrikaner nie ŉ mislukking is nie, het Langner gesê. “Meneer die President, daar is baie wat hul mond uitspoel oor wat Afrikaners kwansuis gesteel het, maar kyk eerder wat het Jan en sy nasate na hierdie kontinent gebring: die Romeins-Hollandse reg, demokratiese tradisie, voedselsekerheid deur moderne landboumetodes, wêreldklas-universiteite, infrastruktuur met meer fabrieke, teerpaaie en spoorlyne as die hele Afrika saam, die mees gevorderde bankwese in Afrika, uitnemende skole, hospitale en navorsingsinstansies. Elkeen van hierdie hoëfunksie-monumente maak my trots.” Maar die Afrikaner sal nie toelaat dat hy uitgevee word nie, het hy gesê. “As jy iets wil uitvee, moet dit stilstaan, dit moet staties wees. Ons denke en dade is elke dag aan die roer en aan die beweeg. Jy kan nie ŉ perd op galop uitvee nie.” Die krisis het Afrikaners reeds gehelp om ou Afrikaner-instellings af te stof en nuwes te stig wat uitnemend presteer, om nuwe eenheid as ŉ kultuurgemeenskap te beleef en om ŉ nuwe Afrikaner-middelgrond te skep, het hy gesê. “Ons is vandag steeds onbeskaamd trots Afrikaner.” Afrikaners het die krisis van Britse imperialisme met onderskeiding geslaag en sal ook die kulturele imperialisme van u regering met onderskeiding slaag, het Langner gesê. “Momente skep en monumente deur selfdoenaksies bou, is deel van ons historiese DNA. Vandag is ŉ moment. Deur ons selfdoenaksies word hier reeds nuwe monumente vir ons nageslag gebou.” Hy het afgesluit met die woorde: “Nie Willem Adriaan van der Stel, Lord Roberts óf Kitchener het ŉ groot genoeg uitveër gehad om ons uit te vee nie. Meneer die President, ons sal nie uitgevee word nie!” Klik hier om die volledige toespraak te lees.